Tα περισσότερα μαλλιά και δέρματα απορροφώνται από τα εργαστήρια της Θεσσαλονίκης. Tα τσελιγκάτα του Παρνασσού τροφοδοτούν με μαλλιά τα υφαντουργεία της Αράχωβας και με δέρματα τα ονομαστά βυρσοδεψεία των Σαλώνων (Άμφισσας) και της Λεβαδιάς. Πολλοί έμποροι τέτοιων ειδών έχουν τα καταστήματά τους σε Ελληνικά εμπορικά κέντρα (Γιάννενα κ.α.) ή στη Δύση. Έτσι αναπτύσσεται ένα δίκτυο από την παραγωγή ως τη μεταποίηση και την πώληση του προϊόντος, τοπικής ή διεθνούς εμβέλειας. Η νομαδική και η ημινομαδική κτηνοτροφία εφοδιάζει την αγορά με κτηνοτροφικά προϊόντα (κρέας, γάλα, τυρί, μαλλιά), αλλά και με μάλλινα υφαντά που κατασκευάζονται στα τσελιγκάτα.